**Ville Heinola** (s. 2. maaliskuuta 2001 Honkajoki) on suomalainen jääkiekkopuolustaja, joka pelaa NHL-seura Winnipeg Jetsissä. Häntä on yleisesti pidetty yhtenä ikäluokkansa lupaavimmista pelaajista Suomessa. Jets varasi Heinolan ensimmäisellä kierroksella 20. pelaajana NHL:n varaustilaisuudessa 2019.

Ura
---

### Seuraura

Honkajoelta kotoisin oleva Heinola on Kankaanpään Jääkarhujen (KJK:n) kasvatti. Hän oli kaudella 2015–2016 C-nuorten Mestiskarsinnoissa joukkueensa paras syöttäjä ja tehokkain puolustaja tehoilla 7+11=18. Heinola siirtyi kesken kauden Porin Ässien C-nuoriin, joiden eniten maaleja tehnyt puolustaja hän oli seitsemällä osumallaan. Kaudella 2017–2018 Heinola oli B-nuorten SM-sarjan runkosarjassa pelipaikastaan huolimatta Ässien paras pistemies ja syöttäjä tehoilla 6+16=22. Hän pelasi suurimman osan kaudestaan seuran A-nuorissa.

Huhtikuussa 2018 Heinola teki kolmivuotisen SM-liigasopimuksen Rauman Lukon kanssa. Syyskuussa seura lainasi hänet toistaiseksi voimassa olevalla sopimuksella Mestis-joukkue Savonlinnan Pallokerhoon, mutta jo ennen Mestis-kauden alkua Lukko kutsui Heinolan takaisin vahvuuteensa. Hän teki joukkueessa SM-liigadebyyttinsä kauden 2018–2019 viidennellä kierroksella 26. syyskuuta 3–4-vierasvoitossa Tapparaa vastaan. Heinolalle ja toiselle debytantille, Antti Palojärvelle avautui paikka Lukon kokoonpanosta, kun valmennusjohto halusi lepuuttaa Janne Niskalaa ja Jyri Marttista viikonlopun peleihin. Heinola merkittiin joukkueen kakkospuolustajapariin Roni Seväsen viereen. Hän sai ottelussa jääaikaa 15.45 minuuttia ja hän keräsi teholukeman +2. Liigauransa avausmaalin Heinola teki 23. marraskuuta 2018 kahden miehen ylivoimalla paikallisvastustaja Porin Ässiä vastaan. Hän keräsi ottelussa myös yhden syöttöpisteen Arttu Ilomäen tekemään maaliin. Samu Isosalo valitsi Heinolan ottelun Alumnien tähtien kakkostähdeksi.

Kaikkiaan Heinolan tulokaskausi 2018–2019 toi 34 runkosarjaottelussa tehot 2+12=14 ja seitsemässä playoff-ottelussa tehot 1+3=4. Hänen kauteensa mahtui myös yli kuukauden mittainen poissaolo alle 20-vuotiaiden MM-kilpailuissa tulleen polvivamman vuoksi. Heinola jakoi runkosarjassa Lukon sisäisen tehotilaston voiton Justin Danforthin kanssa lukemalla +7. Hän teki liigauransa ensimmäisen playoff-maalin ensimmäisen kierroksen kolmannessa ottelussa 19. maaliskuuta 2019 JYPiä vastaan. Heinolan osuma jäi Lukon 4–1-voittoon päättyneen ottelun ratkaisumaaliksi ja se ratkaisi joukkueelle puolivälieräpaikan. Hän oli ehdolla SM-liigan vuoden tulokkaalle myönnettävän Jarmo Wasaman muistopalkinnon voittajaksi, mutta palkinnon vei lopulta TPS:n Kaapo Kakko.

###### Winnipeg Jets – NHL (2019–)

Winnipeg Jets varasi Heinolan ensimmäisellä kierroksella 20. pelaajana NHL:n varaustilaisuudessa 2019. Heinäkuussa hän teki seuran kanssa kolmivuotisen tulokassopimuksen. Heinolan kausipalkka NHL:ssä on 925 000 dollaria. Hän otti harjoitusleirin päätteeksi varsin yllättäen paikan Jetsin NHL-kauden 2019–2020 avauskokoonpanosta. Heinola teki näin ollen NHL-debyyttinsä runkosarjan avauskierroksella 3. lokakuuta 2019 vieraissa New York Rangersia vastaan. Hänet merkittiin Jetsin kakkospuolustajapariin Neal Pionkin viereen. Heinola sai ottelussa jääaikaa 18.24 minuuttia ja hän keräsi myös yhden syöttöpisteen oltuaan kakkossyöttäjänä Blake Wheelerin tekemään maaliin. Heinolasta ja vastustajajoukkueessa pelanneesta Kaapo Kakosta tuli NHL:n ensimmäiset vuonna 2001 syntyneet pelaajat. Heinolasta tuli näin ollen ikäluokkansa ensimmäinen tehopisteen tehnyt pelaaja NHL:ssä. Hänestä tuli myös nykyisen Jetsin seurahistorian toiseksi nuorin tehopisteen tehnyt pelaaja Patrik Laineen jälkeen 18 vuoden ja 215 päivän ikäisenä. Hänestä tuli myös kaikkien aikojen kolmas 18-vuotiaana NHL:ssä debytoinut suomalaispuolustaja Aki Bergin ja Rasmus Ristolaisen jälkeen. Heinola teki NHL-uransa avausmaalin neljännessä ottelussaan 8. lokakuuta 2019, kun Winnipeg Jets kaatoi Pittsburgh Penguinsin vieraissa lukemin 4–1. Heinolasta tuli 18 vuoden ja 247 päivän ikäisenä Winnipeg Jetsin seurahistorian nuorin maalin tehnyt puolustaja. Jetsissa tai sitä edeltäneessä Atlanta Thrashersissa 18-vuotiaana maalin on onnistunut tekemään aiemmin vain Zach Bogosian. Heinola keräsi ottelusta myös teholukeman +3.

Kahdeksan pelaamansa ottelun jälkeen Heinola oli tehnyt viisi (1+4) tehopistettä. Hänestä tuli ensimmäinen alle 19-vuotias puolustaja vajaaseen 25 vuoteen, joka on onnistunut tekemään vähintään viisi tehopistettä uransa kahdeksassa ensimmäisessä NHL-ottelussa. Edellisen kerran saavutukseen ylsi Oleg Tverdovski kaudella 1994–1995. Heinola seurasi kaksi seuraavaa ottelua katsomosta, kunnes lokakuun 2019 lopulla Jets lähetti hänet AHL-joukkue Manitoba Moosen vahvuuteen. Heinola pelasi siellä kolme ottelua tehden yhden syöttöpisteen, kunnes marraskuussa Jets lainasi hänet loppukaudeksi Rauman Lukon SM-liigajoukkueeseen. Heinola ei kuitenkaan onnistunut nousemaan Lukossa aiemmin nähtyyn vireeseensä, minkä lisäksi hän kärsi loukkaantumisista. Heinola teki lopulta 29 ottelussa vain seitsemän syöttöpistettä.

Elokuussa 2020 Winnipeg Jets lainasi Heinolan kaudeksi 2020–2021 Lukkoon toistaiseksi voimassa olevalla sopimuksella. Tammikuussa 2021 Heinola liittyi Winnipeg Jetsin harjoitusleirille, ja hänet määrättiin kauden alussa AHL-joukkue Manitoba Mooseen. Hänet nostettiin Jetsin kokoonpanoon 18. tammikuuta 2021 ja hän pelasi toisen kautensa ensimmäisen ottelun NHL:ssä 21. tammikuuta Ottawa Senatorsia vastaan Jetsin voittaessa maalein 4–1.

### Maajoukkueura

Vuonna 2016 Heinola valittiin kaikkien aikojen ensimmäisenä Kankaanpään Jääkarhujen pelaajana Pohjola-leirin maajoukkuehdokkaaksi.

Heinola pelasi alle 20-vuotiaiden MM-kilpailuissa vuosina 2019, 2020 ja 2021, joista ensimmäinen turnaus päättyi maailmanmestaruuteen ja viimeisin pronssiin. Hänet valittiin vuoden 2019 turnauksessa Slovakiaa vastaan pelatun alkulohkon ottelun päätteeksi Suomen ottelun parhaaksi pelaajaksi. Heinolan turnaus päättyi kuitenkin puolivälieräotteluun Kanadaa vastaan, kun hän loukkasi polvensa jouduttuaan Max Comtois'n taklaamaksi. Heinola valittiin vuoden 2021 turnauksen tähdistökentälliseen. Valmennus valitsi hänet Suomen turnauksen yhdeksi kolmesta parhaasta pelaajasta. Heinola valittiin myös Ruotsia vastaan pelatun puolivälieräottelun päätteeksi joukkueensa ottelun parhaaksi pelaajaksi.

Heinola pelasi myös alle 18-vuotiaiden MM-kilpailuissa vuonna 2019. Hänet valittiin myös Suomen alle 18-vuotiaiden MM-leiriryhmään vuoden 2018 turnaukseen, mutta Heinola putosi kuitenkin viimeisten joukossa lopullisesta kisajoukkueesta. Heinola pelasi myös alle 18-vuotiaiden Hlinka Gretzky Cupissa vuonna 2018. Hän pelasi myös World U-17 Hockey Challengessa vuonna 2017. Yhteensä Heinola on pelannut 31 nuorten ja 46 poikien maaottelua.

Pelityyli
---------

*The Sports Forecaster* -sivuston mukaan Heinola on liikkuva ja lahjakas all around -puolustaja, joka liikuttaa kiekkoa hyvin ja on ketterä. Hän on jo todistanut pärjäävänsä miesten peleissä. Heinola kykenee pelaamaan isoja jääaikoja ja missä tahansa pelitilanteessa, sillä hän pelaa omassa puolustuspäässä kypsästi ja luotettavasti. Heinola ei ole kuitenkaan kovin isokokoinen, mikä saattaa lisätä hänen loukkaantumisriskiään. Heinolan tulee lisätä myös fyysistä voimaa menestyäkseen NHL:ssä.

Muuta
-----

Heinola on pelannut myös pesäpalloa Kankaanpään Mailan junioreissa, jossa hän voitti C-poikien Suomenmestaruuden vuonna 2016.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2018–2019 | Lukko | SM-liiga | 34 | 2 | 12 | 14 | 26 | 7 | 1 | 3 | 4 | 2 | U18 | 5 | 1 | 3 | 4 | 10 |
|  |  |  |  |  |  |  |  |  |  |  |  |  | JMM | 5 | 1 | 1 | 2 | 2 |
| 2019–2020 | Winnipeg Jets | NHL | 8 | 1 | 4 | 5 | 4 | – | – | – | – | – | JMM | 7 | 0 | 5 | 5 | 8 |
|  | Manitoba Moose | AHL | 3 | 0 | 1 | 1 | 0 | – | – | – | – | – |
|  | Lukko | SM-liiga | 29 | 0 | 7 | 7 | 12 | – | – | – | – | – |
| 2020–2021 | Lukko | SM-liiga | 19 | 1 | 13 | 14 | 4 | – | – | – | – | – | JMM | 7 | 0 | 4 | 4 | 4 | Ykköstähdistö |
|  | Manitoba Moose | AHL | 19 | 4 | 7 | 11 | 4 | – | – | – | – | – |
|  | Winnipeg Jets | NHL | 5 | 0 | 0 | 0 | 2 | – | – | – | – | – |
| 2021–2022 | Manitoba Moose | AHL | 41 | 5 | 21 | 26 | 18 | 5 | 1 | 4 | 5 | 0 |
|  | Winnipeg Jets | NHL | 12 | 0 | 5 | 5 | 10 | – | – | – | – | – |
| 3 kautta | yhteensä | SM-liiga | 82 | 3 | 32 | 35 | 42 | 7 | 1 | 3 | 4 | 2 |
| 3 kautta | yhteensä | AHL | 63 | 9 | 29 | 38 | 22 | 5 | 1 | 4 | 5 | 0 |
| 3 kautta | yhteensä | NHL | 25 | 1 | 9 | 10 | 16 | – | – | – | – | – |

Lähteet
-------

* Ville Heinola The Internet Hockey Databasessa (englanniksi)
* Ville Heinola Eurohockey-sivustolla (englanniksi)
* Ville Heinola *Elite Prospects*. Everysport Media Group AB.  (englanniksi)

### Viitteet

1. ↑  Nuorten Leijonien slämärissä Anttoni Honka ja Ville Heinola *facebook.com*.  31.12.2019. Yleisradio Oy. Viitattu 6.1.2020.
2. ↑  Sihvonen, Arto: U17:n vakiopakkipari hyödyntää toistensa vahvuuksia *leijonat.fi*.  25.8.2017. Suomen Jääkiekkoliitto – Finlands Ishockeyförbund ry. Viitattu 4.11.2020.
3. ↑  Rajamäki, Toni: Kaapo Kakko on Liiga-kauden seuratuin junioritähti – matkalla historian ensimmäiseksi suomalaiseksi NHL:n ykkösvaraukseksi?  27.8.2018. Faneille.com. Viitattu 27.9.2018.
4. 1 2 3 4 5 6 7  Ville Heinola *Elite Prospects*. Everysport Media Group AB.  (englanniksi)
5. ↑  Elite Prospects - KJK U16 *eliteprospects.com*. Everysport Media Group. Viitattu 2.4.2019. (englanniksi)
6. ↑  Elite Prospects - Ässät U16 *eliteprospects.com*. Everysport Media Group. Viitattu 2.4.2019. (englanniksi)
7. ↑  Elite Prospects - Ässät U18 *eliteprospects.com*. Everysport Media Group. Viitattu 2.4.2019. (englanniksi)
8. ↑  Ville Heinola Porista Raumalle *raumanlukko.fi*.  9.4.2018. Rauman Lukko Oy.  Arkistoitu 1.5.2018. Viitattu 30.4.2018.
9. ↑  Setänen, Eetu: Lukko lainasi Ville Heinolan Mestikseen *ls24.fi*.  20.9.2018. Marva Media Oy. Viitattu 27.9.2018.
10. ↑  Perkiö, Jari: Yllätyskortti kokoonpanossa: Tappara marssittaa liigapeliin 16-vuotiaan tulokkaan *aamulehti.fi*.  26.9.2018. Alma Media Suomi Oy.  Arkistoitu 27.9.2018. Viitattu 27.9.2018.
11. ↑  Kokoonpanot *liiga.fi*.  26.9.2018. Jääkiekon SM-liiga Oy. Viitattu 26.9.2018.
12. ↑  Ottelutilastot *liiga.fi*.  26.9.2018. Jääkiekon SM-liiga Oy. Viitattu 26.9.2018.
13. ↑  Otteluseuranta *liiga.fi*.  23.11.2018. Jääkiekon SM-liiga Oy. Viitattu 23.11.2018.
14. ↑  Lahtinen, Miikka: Loistouutinen! Nuorten MM-kisoissa loukkaantunut NHL-lupaus palaa liigakaukaloihin *suomikiekko.com*.  12.2.2019. Nordic Sport Media. Viitattu 2.4.2019.
15. ↑  Otteluseuranta *liiga.fi*.  19.3.2019. Jääkiekon SM-liiga Oy. Viitattu 2.4.2019.
16. ↑  Seppänen, Antti: Vuoden tulokas 2019 – kenelle Wasama-palkinto? *liiga.fi*.  4.6.2019. Jääkiekon SM-liiga Oy. Viitattu 9.6.2019.
17. ↑  Jets sign Ville Heinola to three-year contract *nhl.com/jets*.  15.7.2019. WINNIPEG:  Winnipeg Jets. Viitattu 24.7.2019. (englanniksi)
18. ↑  Hurmerinta, Eero: Ville Heinola NHL-sopimukseen *Jatkoaika.com*.  16.7.2019. Jatkoaika r.y. Viitattu 24.7.2019.
19. ↑  Lahtinen, Miikka: NHL-syksyn upein suomalaistarina on valmis: 18-vuotias puolustajalupaus murtautui NHL:ään – pelasi vuosi sitten Lukon A-nuorissa *suomikiekko.com*.  2.10.2019. Nordic Sport Media. Viitattu 2.10.2019.
20. ↑  Lahtinen, Miikka: Ikimuistoinen ilta edessä! NHL-seuran päävalmentaja vahvistaa: 18-vuotias suomalaissensaatio päästetään heti irti *suomikiekko.com*.  3.10.2019. Nordic Sport Media. Viitattu 4.10.2019.
21. ↑  Winnipeg Jets - New York Rangers - October 3rd, 2019 *NHL.com*.  3.10.2019. National Hockey League. Viitattu 4.10.2019. (englanniksi)
22. ↑  Isotalo, Ilari: Nuorissa on voimaa! Kaapo Kakko ja Ville Heinola tekevät historiaa NHL:ssä *Leijonat.com*.  4.10.2019. Nordic Sport Media. Viitattu 4.10.2019.
23. ↑  Miettinen, Miska: Suomalaissensaation uralle mieletön alku – teki NHL-historiaa heti avauspelissään *suomikiekko.com*.  4.10.2019. Nordic Sport Media. Viitattu 4.10.2019.
24. ↑  Touru, Ville: Ville Heinola teki historiaa ensimmäisessä NHL-ottelussaan, Kakko jäi ilman tehoja – Laineen pistetili auki maalijuhlassa *is.fi*.  4.10.2019. Montreal:  Sanoma Media Finland Oy. Viitattu 4.10.2019.
25. ↑  Saarela, Anni: NHL-uran avausmaali oli Ville Heinolalle helpotus – teki samalla Jets-historiaa: "Ei tarvitse enää odotella" *iltalehti.fi*. Alma Media Suomi Oy. Viitattu 9.10.2019.
26. ↑  Winnipeg Jets - Pittsburgh Penguins - October 9th, 2019 *NHL.com*.  9.10.2019. National Hockey League. Viitattu 9.10.2019. (englanniksi)
27. ↑  Miettinen, Miska: Kohtalonhetkiään lähestyvä suomalaissensaatio taas tehoille: Pöllyttää Kaapo Kakkoa, ylsi urotekoon ensimmäisenä 25 vuoteen – tie viemässä silti muualle NHL:stä? Tässä syyt! *suomikiekko.com*.  23.10.2019. Nordic Sport Media. Viitattu 23.10.2019.
28. ↑  Miettinen, Henri: Jets lähetti Ville Heinolan farmiin *Jatkoaika.com*.  31.10.2019. Jatkoaika r.y. Viitattu 31.10.2019.
29. ↑  Seppä, Lassi: Ville Heinola palaa Pohjois-Amerikasta Lukkoon loppukauden lainasopimuksella *Jatkoaika.com*.  8.11.2019. Jatkoaika r.y. Viitattu 8.11.2019.
30. ↑  Tuomala, Toni: Liiga-kauden arvosanat: tässä ovat FLOP 5 puolustajat *suomikiekko.com*.  15.3.2020. Nordic Sport Media. Viitattu 22.3.2020.
31. ↑  Pitkänen, Henri: Winnipeg lainaa Ville Heinolan Lukolle seuraavan NHL-kauden alkuun saakka *yle.fi*.  12.8.2020. Yleisradio Oy. Viitattu 13.8.2020.
32. ↑  Ville Heinola suuntaa nuorten MM-kisoista Winnipeg Jetsin harjoitusleirille *Ilta-Sanomat*.  5.1.2021. Viitattu 18.1.2021.
33. ↑  Four Assigned to Moose Including Two First Round Picks *moosehockey.com*.  13.1.2021. Viitattu 18.1.2021. (englanniksi)
34. ↑  Jets' Ville Heinola: Ascends from taxi squad *CBS Sports*.  18.1.2021. Viitattu 19.1.2021. (englanniksi)
35. ↑  19-vuotias Ville Heinola debytoi Jetsin takalinjoilla – heti komea voitto *www.iltalehti.fi*. Viitattu 22.1.2021.
36. ↑  Mennander, Pasi: Ville Heinola maajoukkue-ehdokkaaksi! *kjk.fi*. Kankaanpään Jääkarhut ry. Viitattu 27.9.2018.
37. ↑  BEST PLAYER OF THE GAME SELECTED BY THE TEAM (pdf) *reports.iihf.hockey*.  5.1.2019. IIHF.  Arkistoitu 3.3.2021. Viitattu 6.1.2019. (englanniksi)
38. ↑  Kokkonen, Juuso: Jussi Ahokas tuohtui Ville Heinolan tilanteesta *Jatkoaika.com*.  3.1.2019. Jatkoaika r.y. Viitattu 6.1.2019.
39. ↑  BEST PLAYER OF THE GAME SELECTED BY THE TEAM (pdf) *iihf.com*.  5.1.2021. IIHF. Viitattu 6.1.2021. (englanniksi)
40. ↑  Mennander, Pasi: Pikkuleijonien kokoonpanossa tilaa vielä kahdelle pelaajalle *Leijonat.fi*.  18.4.2018. Suomen Jääkiekkoliitto – Finlands Ishockeyförbund ry. Viitattu 27.9.2018.
41. ↑  Ville Heinola Stats, Profile, Bio, Analysis and More *sportsforecaster.com*. XML Team Solutions, LLC. Viitattu 2.10.2019. (englanniksi)
42. ↑  Huhtala, Jarkko: C2 poikien valmennuksessa kulmakivenä monipuolisuus ja pelin opettaminen *kankaanpaanmaila.fi*. Kankaanpään Maila ry.  Arkistoitu 1.5.2018. Viitattu 30.4.2018.
43. ↑  Kankaanpää ja Hämeenkyrö juhlivat ensi kertaa C-ikäisten Suomen mestareina *jpnews.fi*.  30.7.2018. Mediatalo K-Media. Viitattu 30.4.2018.